## El Consell col·labora amb la Fundació Dénia Ciutat Creativa de la Gastronomia per a fomentar accions de promoció de turisme gastronòmic

*** Turisme Comunitat Valenciana destina 250.000 euros per a donar suport al festival gastronòmic D\*NA de Dénia**

El Consell ha autoritzat la subscripció del conveni de col·laboració entre Turisme Comunitat Valenciana i la Fundació Dénia Ciutat Creativa de la Gastronomia de la Comunitat Valenciana per a la realització del pla de promoció de la gastronomia de Dénia i de la Comunitat Valenciana durant 2024.

Mitjançant este acord, la Generalitat, a través de Turisme Comunitat Valenciana, destina 250.000 euros perquè la Fundació Dénia Ciutat Creativa de la Gastronomia de la Comunitat Valenciana duga a terme les actuacions que comprén el seu pla de promoció de la gastronomia.

La principal actuació és l’organització del festival D\*NA 2024, que està previst que se celebre el cap de setmana del 28 i 29 de setembre. Es tracta d’una trobada de professionals de tota la cadena de valor del producte gastronòmic que reten tribut a la cuina autòctona i de proximitat a través de tallers, demostracions de cuina en viu i altres activitats diverses.

El festival D\*NA 2024 pretén posicionar la marca Dénia, Ciutat Creativa de la Gastronomia per la Unesco i la marca gastronòmica de la Comunitat Valenciana l’Exquisit Mediterrani com a referents de la gastronomia a escala nacional.

Un altre dels objectius de l’acord és consolidar al festival com a focus de trobada de tota la cadena de valor del producte gastronòmic, a més de ser un exemple de turisme gastronòmic sostenible i vehicle de promoció de la cultura mediterrània valenciana.

El D\*NA Festival Dénia, en la sèptima edició, compta novament amb el seu ideòleg i comissari gastronòmic, el xef Quique Dacosta, guardonat amb tres estreles Michelin. Se celebrarà el cap de setmana del 28 i 29 de setembre al passeig de la Marineta Cassiana de Dénia.

Fecha: 23/07/2024